Ek sal baie graag elke dag wil skryf oor ’n jong pandabeer ma wat haar doodskrik vir haar eie kleintjie, of ’n dronk Rus wat van sy bed af val.
Maar die realiteit is dat terwyl ek sit en kyk na ’n snaakse video van ’n vet ou wat deur ’n donkie geskop word, met ’n insetsel van ’n baba wat lag aan die einde (die baba wat lag word, tot my groot irritasie, vir een of ander rede deesdae aan al die snaakse videos geheg), is daar êrens iemand wat in rou gedompel is.
Hoekom praat jy hard met die man wat dronk by die werk opdaag? Hoe durf jy dit wat joune is probeer beskerm?
My pa is onlangs met die dood gedreig toe hy ’n sloot oor ’n pad na sy plaas gegrou het. Dit nadat hy toegelaat het dat vragte hout van die plaas af gesteel word en eers die hakskene ingeskop het toe diewe onder sy beeste begin maai het.
Boere word nie net fisies nie, maar ook figuurlik geblinddoek en vasgebind. Jy weet nie waar gaan die volgende hou tref nie. Jy weet nie teen wie om te baklei nie. Jy sit en wag en hoop dat as dit jou beurt is, jy gelukkig genoeg gaan wees om met jou lewe daarvan af te kom.
Almal van een ras is nie sleg nie. Dit geld vir wit en swart. Ek sal nie ’n rassis word nie, al moes ek staan en toekyk hoe ’n emosionele vrou tevergeefs woorde van troos in haar sterwende vriendin se oor fluister, nadat sy deur aanvallers in die kop geskiet is.
Ek kyk na ’n onderhoud op eNCA met ’n 18-jarige meisie wie se ouers en grootouers op Balfour vermoor is. Een van die vrae is: ‘Wat sou jy vir jou ouers se moordenaars wou sê?’ Sy sê sy sou wou weet hoekom hulle dit gedoen het.